ไฟแนนเชียลไดเจสต์
&#8216;BJC&#8217; ซื้อ 3 กิจการทันปีนี้
5 มิ.ย. 2556

‘BJC’ ซื้อ 3 กิจการทันปีนี้
นางสุจิตรา วิชยศึกษ์ ผู้ช่วยผู้จัดการใหญ่ ฝ่ายบริหารการลงทุน บริษัท เบอร์ลี่ ยุคเกอร์ (BJC) เปิดเผยว่า บริษัทกำลังพิจารณาซื้อกิจการทั้งในประเทศและต่างประเทศ รวม 6 แห่ง คาดว่าธุรกิจในประเทศน่าจะจบได้ภายในปีนี้ 2-3 แห่ง หนึ่งในนั้นเป็นธุรกิจคลังสินค้าระดับพรีเมียมคล้ายกับแม็คโคร หรือธุรกิจค้าส่งระดับพรีเมียมครอบคลุมสินค้าทุกประเภทและมีกลุ่มเป้าหมายเป็นลูกค้าไฮเอนด์
สำหรับธุรกิจต่างประเทศกำลังเจรจาอยู่ประมาณ 23 แห่ง หนึ่งในนั้นเป็นธุรกิจร้านสะดวกซื้อ ซึ่งกำลังเจรจากับนักธุรกิจเวียดนามและลาวเพื่อเป็นพันธมิตรกัน สำหรับแหล่งเงินทุนซื้อกิจการนี้ เบื้องต้นจะใช้วงเงินกู้จากธนาคารพาณิชย์ที่ยังเหลือประมาณ 8,000 ล้านบาท
ด้านผลงานในปีนี้ คาดว่ารายได้จะเติบโต 20% และกำไรก่อนหักภาษี ดอกเบี้ยและค่าเสื่อมราคา ในไตรมาส 2 จะดีขึ้นจากไตรมาส 1
MONO ได้ฤกษ์เข้าซื้อขาย 6 มิ.ย.
บริษัท โมโน เทคโนโลยี (MONO) ดำเนินธุรกิจสื่อและการให้บริการข้อมูล จะนำหุ้นจำนวน 1,400 ล้านหุ้น พาร์หุ้นละ 0.01 บาท ทุนเรียกชำระแล้ว 140 ล้านบาท เข้าจดทะเบียนและซื้อขายในตลาดหลักทรัพย์เอ็ม เอ ไอ (mai) ในวันที่ 6 มิ.ย. 2556 หลังจากเสนอขายหุ้นให้ประชาชนครั้งแรก (ไอพีโอ) จำนวน 245 ล้านหุ้น ในราคาหุ้นละ 11.40 บาท 
BANPU ซื้อคืนอีก 5 แสนหุ้น
บริษัท บ้านปู (BANPU) ซื้อหุ้นของบริษัทคืนจากตลาดหลักทรัพย์เมื่อวันที่ 4 มิ.ย. 2556 จำนวน 5 แสนหุ้น ราคาหุ้นละ 283-286 บาท เป็นเงิน 142.39 ล้านบาท ส่งผลให้ปัจจุบันซื้อคืนแล้วจำนวน 7,267,200 หุ้น คิดเป็น 2.67% รวมเป็นเงินทั้งสิ้น 2,398.46 ล้านบาท